KLASA: 034-05/24-01/2

URBROJ: 711-02-01/04-2024-2

Zagreb, 16. siječnja 2024.

**HRVOJE BUJANOVIĆ državni tajnik u**

**Ministarstvu gospodarstva i održivog razvoja**

**Predmet: mišljenje na zahtjev** **obveznika Hrvoja Bujanovića, državnog tajnika u**

**Ministarstvu gospodarstva i održivog razvoja**

* daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 28. prosinca 2023. godine zaprimilo zahtjev za mišljenjem koji je podnio Hrvoje Bujanović, državni tajnik u Ministarstvu gospodarstva i održivog razvoja.

U podnesenom zahtjevu obveznik navodi kako obnaša dužnost državnog tajnika u Ministarstvu gospodarstva i održivog razvoja, no od 13. prosinca do 20. prosinca, bio je imenovan te je obnašao dužnost državnog tajnika koji upravlja Ministarstvom.

Obzirom na tu činjenicu, obveznik traži uputu u koju svrhu podnosi imovinsku karticu, da li redovnu godišnju podnošenje imovinske kartice sa svrhom stupanje na dužnost zbog tjedan dana de facto obavljanja funkcije vršitelja dužnosti.

Ukoliko treba radi nove dužnosti, moli da se u rubriku dužnosti u web obrascu unese dužnost državni tajnik koji upravlja Ministarstvom, jer takve dužnosti nema navedene u mogućem izboru, dok aplikacija ne dopušta niti slobodan unos.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 36. sjednici održanoj 11. siječnja 2024. godine, obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 6. ZSSI-a propisano je da su državni tajnici obveznici toga Zakona.

Odlukom Vlade KLASA:080-02/23-02/82, URBROJ:50301-01/10-23-01, od 12. prosinca 2023. godine Davor Filipović razriješen je dužnosti ministra gospodarstva i održivog razvoja, dok je odlukom Vlade KLASA: 080-02/23-01/73, URBROJ: 50301-15/07-23-05 od 20. prosinca 2023. godine Damir Habijan imenovan ministrom istog ministarstva, slijedom čega je Hrvoje Bujanović kao državni tajnik upravljao Ministarstvom gospodarstva i održivog razvoja od 13. do 20. prosinca 2023. godine.

Člankom 56. stavkom 5. Zakona o sustavu državne uprave ( „Narodne novine“ broj: NN 150/11, 12/13, 93/16, 104/16) propisano je da ako ministru prestane dužnost prije isteka mandata, predsjednik Vlade određuje državnog tajnika koji upravlja ministarstvom do stupanja na dužnost novoga ministra.

Dakle, iz navedene odredbe ne proizlazi da bi se radilo o situaciji obnašanja funkcije vršitelja dužnosti ministra, nego o posebnoj situaciji predviđenoj citiranom odredbom Zakona o sustavu državne uprave, u kojoj predsjednik Vlade određuje državnog tajnika koji upravlja ministarstvom do stupanja na dužnost novoga ministra, odnosno upravlja ministarstvom kao državni tajnik, koju dužnost i obnaša. Slijedom navedenog, obveznik nije dužan podnijeti imovinsku karticu povodom stupanja na dužnost, dok je kao državni tajnik u obvezi podnijeti imovinsku karticu povodom godišnje obveze podnošenja.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Hrvoje Bujanović, elektroničkom dostavom
2. Objava na internetskoj stranici Povjerenstva
3. Pismohrana